b'\n_START_ARTICLE_\nJana \xc5\xbdel\n_START_SECTION_\n\xc5\xbdivljenje in delo\n_START_PARAGRAPH_\nDiplomirala je 1981 iz biologije na ljubljanski Biotehni\xc5\xa1ki fakulteti in prav tam leta 1990 tudi doktorirala. Leta 1981 se je zaposlila na Nacionalnem in\xc5\xa1titutu za biologijo v Ljubljani kjer je v letih 1995\xe2\x88\x922000 vodila oddelek za fiziologijo in biotehnologijo. Njeno raziskovalno delo se je za\xc4\x8delo na mikorizi pod mentorstvom Nade Gogala, zlasti v povezavi z aluminijem (diploma in doktorska naloga). Magistrsko delo in delo po doktorski nalogi je bilo osredoto\xc4\x8deno na rastlinske tkivne kulture, od mikropropagacije te\xc5\xbeavnih rastlin do raziskav vplivov hormonov na organogenezo razli\xc4\x8dnih rastlinskih vrst v tkivnih kulturah in protoplastih. Delo se je nadaljevalo v smeri transformacije rastlin in produkcije sekundarnih metabolitov, sedaj pa je ve\xc4\x8dinoma usmerjeno v dolo\xc4\x8danje gensko spremenjenih organizmov in gensko transformacijo rastlin. Je znanstvena svetnica in profesorica na ljubljanski BF. Sama ali v soavtorstvu objavlja znanstvene in strokovne \xc4\x8dlanke.\n_START_SECTION_\nNagrade\n_START_PARAGRAPH_\nLeta 1989 je s soavtorji prejela nagrado Sklada Borisa Kidri\xc4\x8da za pomembne raziskovalne dose\xc5\xbeke na podro\xc4\x8dju raziskav regulacije rasti in razvoja rastlin._NEWLINE_Leta 2000 je skupaj s sodelavci prejela Jesenkovo priznanje.'